penPKP masih berkuat kuasa dengan SOP
PUTRAJAYA: Persepsi bahawa Perintah Kawalan Pergerakan (PKP) telah tamat
apabila Perintah Kawalan Pergerakan Bersyarat (PKPB) bermula esok, adalah
tanggapan yang salah, kata Ketua Pengarah Kesihatan Datuk Dr Noor Hisham
Abdullah. Beliau sebaliknya menegaskan bahawa PKP masih berkuat kuasa tetapi dengan
menggunakan pendekatan kepatuhan sosial dan disiplin terhadap prosedur operasi
standard (SOP) dalam mengawal jangkitan Covid-19 di Malaysia. Beliau berkata pendekatan SOP dalam PKPB adalah sama seperti yang diamalkan
di Korea Selatan, Taiwan dan Sweden yang mampu mengawal Covid-19 tanpa
melaksanakan PKP, sebaliknya menggunakan kepatuhan sosial dan disiplin yang
tinggi. “Persepsi yang menganggap kerajaan sudah tamatkan PKP dan esok kita
‘raya’ dan tidak ada PKP contohnya, adalah satu persepsi yang salah. PKP masih
ada,”  katanya pada sidang media
harian Covid-19 di Kementerian Kesihatan Malaysia di sini semalam. Dr Noor Hisham berkata selepas melaksanakan pendekatan PKP, Malaysia
menggunakan pendekatan SOP untuk mengawal Covid-19 dan kerjasama bersepadu
antara kerajaan, Kementerian Kesihatan (KKM) dan rakyat adalah penting untuk
menghentikan penularan pandemik itu di negara ini. Jelas beliau Malaysia telah melaksanakan empat fasa PKP dan berjaya
melandaikan lekuk Covid-19 dan kini negara menggunakan pendekatan SOP yang
menuntut pematuhan sosial dan disiplin yang tinggi daripada rakyat. Dr Noor Hisham berkata kelonggaran PKPB diberikan hanya kepada mereka yang
boleh mematuhi SOP seperti yang ditetapkan KKM. “Kalau ada negeri, syarikat atau perniagaan yang tidak dapat mematuhi
syarat-syarat PKPB yang ditetapkan KKM, maka mereka kembali kepada arahan PKP
yang mengguna pakai Akta 342 (Akta Pencegahan dan Pengawalan Penyakit
Berjangkit 1988). “Mereka yang rasa tidak dapat mematuhi SOP, kita nasihat kekal duduk
di rumah dan hanya keluar jika ada urusan penting sahaja,” katanya. Dr Noor Hisham berkata KKM juga sedang melihat kaedah untuk memantapkan
perkhidmatan kepada warga emas yang dikenal pasti kumpulan berisiko tinggi
untuk jangkitan Covid-19, termasuk memberikan rawatan di rumah. Sementara itu, mengulas mengenai kluster baharu iaitu kluster tapak
pembinaan Kuala Lumpur, Dr Noor Hisham berkata KKM sedang menjalankan siasatan
bagi mengenal pasti sama ada kluster itu berpunca daripada kluster-kluster yang
lain.  Menurutnya, kesemua 28 kes positif di bawah kluster itu juga melibatkan
warga asing yang mungkin tinggal dalam satu penempatan yang sama. “Kami dapati individu yang terlibat dalam kluster ini mereka mungkin duduk sekali
dalam satu bilik kediaman.  “Siasatan masih kami jalankan untuk kenal pasti sama ada mereka ada kaitan
dengan kluster tertentu. Setakat ini tiada bukti kukuh untuk kami kaitkan
(kluster pembinaan) dengan kluster tertentu,” katanya.– BERNAMA 
See author's posts
